Ο **Λούκας Λεκάβιτσιους** (Σιλάλε, Λιθουανία 30 Μαρτίου 1994-) είναι Λιθουανός επαγγελματίας διεθνής καλαθοσφαιριστής. Έχει ύψος 1,77 μέτρα και παίζει στη θέση του πλέι μέικερ για την Εθνική Λιθουανίας και την Ζάλγκιρις Κάουνας στο Πρωτάθλημα Λιθουανίας και στην Ευρωλίγκα.

Συλλογική σταδιοδρομία
----------------------

### Ζάλγκιρις Κάουνας

Ο Λεκαβίτσιους το 2015
Ο Λεκάβιτσιους ανδρώθηκε μπασκετικά στη Ζάλγκιρις Κάουνας στην δεύτερη ομάδα της οποίας άρχισε να αγωνίζεται το 2012. Στην πρώτη ομάδα της Ζάλγκιρις Κάουνας ξεκίνησε να παίζει από το 2014. Μαζί της κατέκτησε τρία πρωταθλήματα Λιθουανίας, ενώ συμμετείχε και στην Ευρωλίγκα, όπου ειδικά την περίοδο 2016-2017 τα πήγε περίφημα, έχοντας 8,5 πόντους (75,9% βολές, 50,7% δίποντα, 33,8% τρίποντα), 3,5 ασίστ, 1,9 ριμπάουντ και 1,7 λάθη σε 18:06 λεπτά ανά αγώνα σε 30 εμφανίσεις.

### Παναθηναϊκός

Στις 29 Ιουνίου του 2017 ο Λεκάβιτσιους υπέγραψε συμβόλαιο διετούς διάρκειας με τον Παναθηναϊκό. Τη σεζόν 2017-2018 κατέκτησε με τον Παναθηναϊκό το πρωτάθλημα Ελλάδας. Το καλοκαίρι του 2018 η οψιόν ανανέωσης που υπήρχε στο συμβόλαιό του με τους πράσινους ενεργοποιήθηκε και έτσι παρέμεινε στην ομάδα και τη νέα σεζόν. Τον Φλεβάρη του 2019 κατέκτησε το Κύπελλο Ελλάδας, κόντρα στον ΠΑΟΚ με 79-73. Τον Ιούνιο του 2019, κατέκτησε το δεύτερο του πρωτάθλημα με τα πράσινα νικώντας στην σειρά των τελικών τον Προμηθέα Πατρών με 3-0. Τη σεζόν 2018-19 σε 33 αγώνες Ευρωλίγκα, μέτρησε 4 πόντους και 1,3 ασίστ με ποσοστό 40.5% στα σουτ τριών πόντων, σε 10:50′ συμμετοχής. Το καλοκαίρι του 2019 αποχώρησε από τους πράσινους, με την ομάδα να τον ευχαριστεί για την προσφορά του.

### Ζάλγκιρις Κάουνας

Στις 17 Ιουνίου 2019, ανακοινώθηκε η επιστροφή του Λεκάβιτσιους στην Ζάλγκιρις Κάουνας, μετά από δυο χρόνια στον Παναθηναϊκό και την Ελλάδα. Στις 16 Φεβρουαρίου 2020, κατέκτησε το Κύπελλο Λιθουανίας. Ο Λέκα στη σεζόν μέτρησε 10,5 πόντους και 2,8 ασίστ κατά μέσο όρο. Στις 8 Ιουλίου 2020, ανανέωσε το συμβόλαιό του για ακόμα ένα χρόνο. Στις 15 Αυγούστου 2020, ανακοινώθηκε από την Ευρωλίγκα ότι αποτελεί μέλος της κορυφαίας δεκάδας (ομάδας) της Ζαλγκίρις στη δεκαετία 2010-2020, όντας ένατος σε ψήφους του κοινού με ποσοστό 38,76%.

Στις 14 Φεβρουαρίου 2021, κατέκτησε το Κύπελλο Λιθουανίας, νικώντας στον τελικό την Λιετκαμπέλις με σκορ 76-69. Στις 7 Ιουνίου κατέκτησε για πέμπτη φορά το Πρωτάθλημα Λιθουανίας, αφού η Ζαλγκίρις κέρδισε στη σειρά των τελικών την Ρίτας 3-0. Τη σεζόν 2020-21, έπαιξε στα 33 από τα 34 παιχνίδια της Ζαλγκίρις στην Ευρωλίγκα, μετρώντας 8,2 πόντους και 2,4 ασίστ σε 18:30 λεπτά μέσο όρο συμμετοχής. Είχε καλά ποσοστά ευστοχίας, καθώς σούταρε με 50% από το τρίποντο, με 86,4% από τη γραμμή των ελευθέρων βολών και με 57% στα σουτ δύο πόντων. Στη λιθουανική λίγκα είχε 10 πόντους και 3,3 ασίστ κατά μέσο όρο. Στο τέλος της σεζόν ανανέωσε το συμβόλαιό του για τα επόμενα δύο χρόνια (1+1).

Στις 20 Φεβρουαρίου 2022, κατέκτησε για πέμπτη φορά το Κύπελλο Λιθουανίας, νικώντας στον τελικό την Λιετκαμπέλις με σκορ 91-66, με τον ίδιο να έχει 8 πόντους, 6 ασίστ και 3 κλεψίματα. Τη σεζόν 2021-22, μέτρησε στην Ευρωλίγκα 10.2 πόντους, 1.3 ριμπάουντ και 4.2 ασίστ ανά μέσο όρο. Στις 10 Απριλίου 2022, ανανέωσε το συμβόλαιό του μέχρι το 2025. Στις 19 Φεβρουαρίου 2023, κατέκτησε το Κύπελλο Λιθουανίας, αφού η Ζάλγκιρις νίκησε στον τελικό τη Γιόναβα 81-77, με τον ίδιο να έχει 10 πόντους. Στις 10 Ιουνίου 2023, κατέκτησε το έκτο Πρωτάθλημα Λιθουανίας στην καριέρα του, αφού η Ζάλγκιρις κέρδισε στη σειρά των τελικών την Ρίτας με 3-2.

Εθνική ομάδα
------------

Ο Λιθουανός πόιντ γκαρντ είναι μέλος των Εθνικών Ομάδων της Λιθουανίας από νεαρή ηλικία. Το 2010 κατέκτησε το ασημένιο μετάλλιο με την Εθνική Παίδων στο Ευρωμπάσκετ, ενώ ακολούθησαν το ασημένιο στο Ευρωμπάσκετ Εφήβων το 2012 καθώς και το χάλκινο στο Παγκόσμιο Πρωτάθλημα Νέων το 2013.

Από το 2015 ο Λεκάβιτσιους είναι μέλος της Εθνικής Ανδρών της χώρας. Το 2015 αγωνίστηκε στο Ευρωμπάσκετ της Γαλλίας, όπου πανηγύρισε την κατάκτηση του ασημένιου μεταλλίου. Έχασε το Ευρωμπάσκετ 2017, λόγω τραυματισμού. Επίσης ήταν παρών στο Παγκόσμιο Κύπελλο 2019, στο οποίο μέτρησε κατά μέσο όρο 13.0 πόντους, με 65% ευστοχία, 1.8 ασίστ, 1.0 κλέψιμο. Αγωνίστηκε στο Ευρωμπάσκετ 2022, όπου η Λιθουανία έφτασε μέχρι τους 16, αφού αποκλείστηκε από την Ισπανία.

Τίτλοι-Διακρίσεις
-----------------

### Συλλογικοί

**Ζάλγκιρις Κάουνας**

* 6x Πρωταθλητής Λιθουανίας: (2015, 2016, 2017, 2020, 2021, 2023)
* 6x Κύπελλο Λιθουανίας: (2015, 2017, 2020, 2021, 2022, 2023)
* Σούπερ Καπ Λιθουανίας: (2017)

**Παναθηναϊκός**

* 2x Πρωταθλητής Ελλάδας: (2018, 2019)
* Κύπελλο Ελλάδας: (2019)

### Εθνική ομάδα

* Ασημένιο μετάλλιο στο Ευρωμπάσκετ Κ16: (2010)
* Ασημένιο μετάλλιο στο Ευρωμπάσκετ Κ18: (2012)
* Χάλκινο μετάλλιο στο Παγκόσμιο Πρωτάθλημα Εφήβων: (2013)
* Ασημένιο μετάλλιο στο Ευρωμπάσκετ 2015

### Ατομικοί

* Λιθουανικό All Star Game: (2015)

Παραπομπές
----------

1. ↑  «Ο Πιτίνο αποκάλεσε τον Λεκαβίτσιους… Λουκ Σκαϊγουόκερ!». *www.to10.gr*. Ανακτήθηκε στις 16 Ιανουαρίου 2019.
2. ↑  «Lukas Lekavicius takes Kaunas by surprise». *Žalgiris* (στα Αγγλικά). 22 Οκτωβρίου 2014. Ανακτήθηκε στις 19 Ιανουαρίου 2019.
3. ↑  «Lekavicius Lukas - Panathinaikos OPAP Athens - Euroleague». *www.gazzetta.gr*. Ανακτήθηκε στις 19 Ιανουαρίου 2019.
4. ↑  «Ανακοίνωσε Λεκαβίτσιους ο Παναθηναϊκός! (vid)». *www.gazzetta.gr*. Ανακτήθηκε στις 16 Ιανουαρίου 2019.
5. ↑  «Μένουν οριστικά «Λέκα», Βουγιούκας». *to10.gr*. 28 Ιουνίου 2018. Ανακτήθηκε στις 16 Ιανουαρίου 2019.
6. ↑  «Η απονομή του κυπέλλου στον Παναθηναϊκό! (pics & vid)». *www.gazzetta.gr*. Ανακτήθηκε στις 17 Φεβρουαρίου 2019.
7. ↑  «Δικό του ήταν, δικό του είναι πάλι!». *www.sdna.gr*. Ανακτήθηκε στις 14 Ιουνίου 2019.
8. ↑  «Παναθηναϊκός: Το ευχαριστώ στον Λούκας Λεκαβίτσιους! (pic)». *Eurohoops*. 18 Ιουνίου 2019. Ανακτήθηκε στις 9 Ιουνίου 2021.
9. ↑  «Ανακοίνωσε Λεκαβίτσιους η Ζαλγκίρις! (pics)». *www.sdna.gr*. Ανακτήθηκε στις 17 Ιουνίου 2019.
10. ↑  «Περίπατος και ακόμα μία κούπα για την Ζαλγκίρις!». *SDNA*. 16 Φεβρουαρίου 2020. Ανακτήθηκε στις 16 Φεβρουαρίου 2020.
11. ↑  «Λεκαβίτσιους και Γκριγκόνις ανανέωσαν στην Ζάλγκιρις! (pic & vids))». *www.gazzetta.gr*. Ανακτήθηκε στις 8 Ιουλίου 2020.
12. ↑  «Ζαλγκίρις: Με Σάρας και Λεκαβίτσιους η ομάδα της δεκαετίας της Ευρωλίγκας (Video, pic)». *Eurohoops*. 15 Αυγούστου 2020. Ανακτήθηκε στις 26 Αυγούστου 2020.
13. ↑  «Ζαλγκίρις – Λιετκαμπέλις 76-69: Κυπελλούχος Λιθουανίας η Ζαλγκίρις». *www.gazzetta.gr*. Ανακτήθηκε στις 14 Φεβρουαρίου 2021.
14. ↑  «Ισόβια... πρωταθλήτρια: Το σήκωσε κι αυτό η Ζαλγκίρις!». *SDNA*. 7 Ιουνίου 2021. Ανακτήθηκε στις 7 Ιουνίου 2021.
15. ↑  «Λεκαβίτσιους… reload στη Ζαλγκίρις (pic)». *Eurohoops*. 9 Ιουνίου 2021. Ανακτήθηκε στις 9 Ιουνίου 2021.
16. ↑  «Ζάλγκιρις - Λιετκαμπέλις 91-66: Άνετη κατάκτηση για την ομάδα του Ζντοβτς | Gazzetta». *www.gazzetta.gr*. Ανακτήθηκε στις 20 Φεβρουαρίου 2022.
17. ↑  newsroom, sport-fm. «Ζαλγκίρις: Ανανέωσε τα συμβόλαια των Λεκαβίτσιους και Ουλανόβας». *sport-fm.gr*. Ανακτήθηκε στις 11 Απριλίου 2022.
18. ↑  «Γιόναβα - Ζάλγκιρις 77-81: Ουλανόβας και Μπουτκεβίτσιους έφεραν το Κύπελλο στο Κάουνας (vid) | Gazzetta». *www.gazzetta.gr*. Ανακτήθηκε στις 20 Φεβρουαρίου 2023.
19. ↑  «Ζάλγκιρις: Πρωταθλήτρια ΞΑΝΑ μετά από δύο χρόνια! (videos)». *Eurohoops*. 10 Ιουνίου 2023. Ανακτήθηκε στις 10 Ιουνίου 2023.

Εξωτερικοί σύνδεσμοι
--------------------

* Στατιστικά Λεκαβίτσιους με Παναθηναϊκό και Ζάλγκιρις Κάουνας από επίσημη σελίδα Παναθηναϊκού
* Λεκαβίτσιους: Ο... δικός του ο δρόμος (pics & vids) Αφιέρωμα στο gazzetta.gr

  


|  |  |
| --- | --- |
| 

|  |
| --- |
| * Πύλη:Βιογραφίες
* Πύλη:Καλαθοσφαίριση
 |

 |